Uppboð á málverkum í eigu Bændasamtaka Íslands hófst núna í hádeginu, en alls verða 362 myndir boðnar upp í nokkrum lotum.
Verkin eru eftir fjölda listamanna og má þar nefna Eggert Pétursson, Kristínu Þorkelsdóttur, Valtý Pétursson, Eddu Jónsdóttur og Ragnheiði Jónsdóttur. Félagsmenn í Bændasamtökum Íslands hafa forkaupsrétt og gátu þeir byrjað að bjóða í nú í hádeginu og til hádegis á morgun, en þá verður uppboðið opnað almenningi. Tíu daga uppboð á fleiri listaverkum í eigu samtakanna lýkur síðan 20. október. Þá munu þrjú verk fara á stórt uppboð hjá Gallerí Fold á morgun og stendur það uppboð til 18. október.
Í heildina eru þetta 362 verk sem að eru skráð og verðmetin.
Segir Vigdís Häsler framkvæmdastjóri Bændasamtaka Íslands. Listaverkin hafa til þessa hangið á veggjum Hótel Sögu og á skrifstofum samtakanna. Verðmæti verkanna sem boðin verða upp nú um helgina eru áætluð um 15 milljónir króna. Að sögn Vigdísar voru ýmis stór verk eftir listamenn á borð við Kjarval seld fyrir fimm árum.
Það er svolítið að eiga 362 myndir, það kallar á húsrúm, það er einfaldasta skýringin. Mikið af þessum verkum hafa verið í geymslum samtakanna niðri í kjallara á Hótel Sögu og við fórum núna í sumar í tiltekt meðal annars í skjalageymslum og ýmsum gögnum og vorum með bókamarkað núna fyrir nokkrum vikum þar sem við vorum að koma út tímaritum og bókum sem eru í eigu Bændasamtakanna og skráðum náttúrlega skilmerkilega inn á Þjóðskjalasafn. En það var margt annað sem að féll til líka og svo var bara næsta geymsla við hliðina, það var málverkageymslan.